

**LIETUVOS RESPUBLIKOS SUSISIEKIMO MINISTRAS**

**ĮSAKYMAS**

**DĖL EISMO ĮVYKIO METU SUGADINTŲ TRANSPORTO PRIEMONIŲ, KURIŲ REMONTUOTI EKONOMIŠKAI NETIKSLINGA, PRIVALOMOSIOS TRANSPORTO PRIEMONIŲ TECHNINĖS APŽIŪROS PANAIKINIMO IR PATEIKIMO PRIVALOMAJAI TRANSPORTO PRIEMONIŲ TECHNINEI APŽIŪRAI TVARKOS APRAŠO PATVIRTINIMO**

2015 m. kovo 13 d. Nr. 3-109(1.5 E)

Vilnius

Vadovaudamasis Lietuvos Respublikos saugaus eismo automobilių keliais įstatymo 27 straipsnio 6 dalimi,

t v i r t i n u Eismo įvykio metu sugadintų transporto priemonių, kurių remontuoti ekonomiškai netikslinga, privalomosios transporto priemonių techninės apžiūros panaikinimo ir pateikimo privalomajai transporto priemonių techninei apžiūrai tvarkos aprašą (pridedama).

Susisiekimo ministras Rimantas Sinkevičius

PATVIRTINTA

Lietuvos Respublikos susisiekimo ministro 2015 m. kovo 13 d.

įsakymu Nr. 3-109(1.5E)

**EISMO ĮVYKIO METU SUGADINTŲ TRANSPORTO PRIEMONIŲ, KURIŲ REMONTUOTI EKONOMIŠKAI NETIKSLINGA, PRIVALOMOSIOS TRANSPORTO PRIEMONIŲ TECHNINĖS APŽIŪROS PANAIKINIMO IR PATEIKIMO PRIVALOMAJAI TRANSPORTO PRIEMONIŲ TECHNINEI APŽIŪRAI TVARKOS APRAŠAS**

**I SKYRIUS**

**BENDROSIOS NUOSTATOS**

1. Eismo įvykio metu sugadintų transporto priemonių, kurių remontuoti ekonomiškai netikslinga, privalomosios transporto priemonių techninės apžiūros panaikinimo ir pateikimo privalomajai transporto priemonių techninei apžiūrai tvarkos aprašas (toliau – Aprašas) nustato eismo įvykio metu sugadintų motorinių transporto priemonių, priekabų (toliau – transporto priemonė), kurių remontuoti ekonomiškai netikslinga, privalomosios transporto priemonių techninės apžiūros (toliau – privalomoji apžiūra) panaikinimo ir šių transporto priemonių pateikimo privalomajai apžiūrai tvarką.

2. Apraševartojamos sąvokos suprantamos taip, kaip jos apibrėžtos Lietuvos Respublikos saugaus eismo automobilių keliais įstatyme ir Motorinių transporto priemonių ir jų priekabų privalomosios techninės apžiūros atlikimo tvarkos apraše, patvirtintame Lietuvos Respublikos susisiekimo ministro 2008 m. spalio 24 d. įsakymu Nr. 3-406 „Dėl Motorinių transporto priemonių ir jų priekabų privalomosios techninės apžiūros atlikimo tvarkos aprašo patvirtinimo“.

**II SKYRIUS**

**TRANSPORTO PRIEMONĖS PRIVALOMOSIOS APŽIŪROS PANAIKINIMO TVARKA**

3. Kai draudimo įmonė, apdraudusi atsakingo už eismo įvykio metu padarytą žalą asmens civilinę atsakomybę, ar Lietuvos Respublikos transporto priemonių draudikų biuro įgalioti asmenys (paskirti ekspertai), vadovaudamiesi Eismo įvykių metu padarytos žalos nustatymo ir draudimo išmokų mokėjimo taisyklėmis, patvirtintomis Lietuvos Respublikos Vyriausybės 2004 m. birželio 23 d. nutarimu Nr. 795 „Dėl Eismo įvykių metu padarytos žalos nustatymo ir draudimo išmokos mokėjimo taisyklių patvirtinimo“, nustato, kad eismo įvykio metu nukentėjusiam trečiajam asmeniui transporto priemonę remontuoti ekonomiškai netikslinga, informaciją apie šią transporto priemonę jie turi per 3 darbo dienas pateikti Lietuvos Respublikos kelių transporto priemonių registrui.

4. Lietuvos Respublikos kelių transporto priemonių registro tvarkytojas privalo per 3 darbo dienas informaciją (transporto priemonės identifikavimo numerį, valstybinį numerį, draudimo įmonę, žalos bylos numerį, draudimo įmonės sprendimą) apie eismo įvykio metu sugadintą transporto priemonę, kurios remontuoti ekonomiškai netikslinga, perduoti į Lietuvos techninės apžiūros įmonių asociacijos tvarkomą Centralizuotąją techninės apžiūros duomenų bazę (toliau – CTADB).

5. Lietuvos techninės apžiūros įmonių asociacija, gavusi iš Lietuvos Respublikos kelių transporto priemonių registro informaciją apie eismo įvykio metu sugadintą transporto priemonę, kurios remontuoti ekonomiškai netikslinga, per 1 darbo dieną CTADB pažymi, kad privalomoji apžiūra panaikinta, ir nurodo privalomosios apžiūros panaikinimo priežastį. Jeigu CTADB nėra duomenų apie privalomąją apžiūrą (pvz., nauja transporto priemonė, kuri teisės aktų nustatyta tvarka tam tikrą laiką gali dalyvauti viešajame eisme neatlikus privalomosios apžiūros) arba yra įrašas, kad transporto priemonės privalomosios apžiūros galiojimas jau yra pasibaigęs, remiantis gauta informacija apie eismo įvykio metu sugadintą transporto priemonę, kurios remontuoti ekonomiškai netikslinga, CTADB pažymima apie tai, kad laikoma, jog privalomoji apžiūra panaikinta, ir nurodoma privalomosios apžiūros panaikinimo priežastis.

6. Privalomosios apžiūros panaikinimo data laikoma ta diena, kai CTADB pažymima apie tai.

7. Lietuvos techninės apžiūros įmonių asociacija informaciją apie panaikintą eismo įvykio metu sugadintos transporto priemonės, kurios remontuoti ekonomiškai netikslinga, privalomąją apžiūrą per 1 darbo dieną per CTADB pateikia Lietuvos Respublikos kelių transporto priemonių registrui.

**III SKYRIUS**

**TRANSPORTO PRIEMONĖS PATEIKIMO PRIVALOMAJAI APŽIŪRAI TVARKA**

8. Jeigu privalomoji apžiūra buvo panaikinta Aprašo 5 punkte nustatyta tvarka, kita privalomoji apžiūra gali būti atliekama tik po atkuriamojo transporto priemonės remonto nustatyta tvarka patvirtinus, kad transporto priemonė yra tinkamai suremontuota ir yra nepavojinga žmonių sveikatai ir saugumui.

9. Transporto priemonės atkuriamasis remontas įvertinamas atliekant transporto priemonės techninę ekspertizę.

10. Transporto priemonės, kurios privalomoji apžiūra panaikinta, valdytojas nustatyta tvarka gali gauti ne ilgiau kaip vieną parą galiojantį leidimą nuvykti į transporto priemonių techninės apžiūros įmonę.

11. Transporto priemonės valdytojas privalomajai apžiūrai kartu su transporto priemone turi pateikti ir transporto priemonių techninės ekspertizės įmonės išduotą pažymą, kurioje būtų nurodyta, kad transporto priemonė yra tinkamai suremontuota ir yra nepavojinga žmonių sveikatai ir saugumui.

**IV SKYRIUS**

**BAIGIAMOSIOS NUOSTATOS**

12. Asmenys, pažeidę Aprašo nuostatas, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_